Source: https://podpora.financnasprava.sk/971796-Dot%C3%A1cie-na-obstaranie-odpisovan%C3%A9ho-majetku-a-z%C3%A1klad-dane
Timestamp: 2019-06-16 11:30:30+00:00
Document Index: 2849035

Matched Legal Cases: ['§ 17', '§ 27', '§ 17', '§ 22', '§17', '§ 17']

Dotácie na obstaranie odpisovaného majetku a základ dane
Úvod > Daň z príjmov > Daň z príjmov právnickej osoby > Základ dane > Dotácie > Dotácie na obstaranie odpisovaného majetku a základ dane
Od 1.1.2008 podľa § 17 ods. 3 písm. f) zákona o dani z príjmov sa do základu dane nezahŕňa dotácia poskytnutá na obstaranie odpisovaného hmotného majetku v zdaňovacom období, v ktorom bolo o nej účtované vo výnosoch. Zahrnie sa do základu dane počas doby odpisovania tohto majetku podľa výšky daňových odpisov (rovnomerných alebo zrýchlených), alebo v pomernej časti zodpovedajúcej výške použitej dotácie na obstaranie tohto majetku.
Otázka č. 1 – Dotácia na odpisovaný majetok poskytnutá vo výške OC majetku
Obchodná spoločnosť v januári 2019 obstarala a zaradila do používania hmotný majetok v cene 24 000 €, pričom na obstaranie majetku jej bola v r. 2019 vo výške obstarávacej ceny tohto majetku priznaná a poskytnutá dotácia zo štátneho rozpočtu. Hmotný majetok je zaradený v 2. odpisovej skupine, s dobou odpisovania 6 rokov (2019-2024), daňovník si zvolil rovnomerný spôsob odpisovania majetku (1/6 z obstarávacej ceny 24 000 € tzn. 4 000 € ročne) Účtovné odpisy sú stanovené vo výške daňových odpisov. Ako bude spoločnosť postupovať pri odpisovaní majetku obstaraného z poskytnutej dotácie a v akej výške počas doby odpisovania majetku zahrnie dotáciu do základu dane?
Účtovné/zdaňovacie obdobie r. 2019 MD/D Suma v €
1. priznanie dotácie 346/384 24 000
2. prijatie dotácie 221/346 24 000
3. obstaranie majetku 042/321 24 000
4. zaradenie do majetku 021/042 24 000
5. účtovný odpis majetku za účt. obdobie (2019 - 2024) 551/081 4 000
6. rozpustenie dotácie počas doby odpisovania (2019- 2024) 384/648 4 000
7. daňový odpis počas doby odpisovania (2019- 2022) 4 000
Výška dotácie, ktorá je zúčtovaná do výsledku hospodárenia je zahrnutá aj do základu dane vo výške účtovného odpisu, ktorý sa rovná daňovému odpisu. Základ dane sa v tomto prípade neupravuje.
Otázka č. 2 - Dotácia na odpisovaný majetok, ktorý sa daňovo odpisuje dlhšie, ako účtovne
Obchodná spoločnosť majetok obstaraný v januári 20189vo výške obstarávacej ceny z poskytnutej dotácie (24 000 €) daňovo odpisuje 6 rokov (2019-2024), tzn. 4 000 € ročne, účtovne 4 roky (2019-2022) tzn. 6 000 € ročne. Ako bude spoločnosť postupovať pri odpisovaní majetku obstaraného z poskytnutej dotácie a v akej výške počas doby odpisovania zahrnie dotáciu do základu dane?
5. účtovný odpis majetku za účt. obdobie (2018 - 2021) 551/081 6 000
6. rozpustenie dotácie počas doby odpisovania (2018 - 2021) 384/648 6 000
7. daňový odpis počas doby odpisovania (2018- 2023) 4 000
Pri odpisovaní v rokoch 2019 až 2022 (účtovný odpis počas 4 rokov) sú daňové odpisy nižšie o 2000 €, táto suma je položkou zvyšujúcou základ dane z príjmov (uvedená suma je súčasťou celkového rozdielu medzi daňovými odpismi hmotného majetku a odpismi tohto majetku uplatnenými v účtovníctve, ktorý sa premietne na r. 150 alebo na r. 250 daňového priznania). Vzhľadom k tomu, že dotácia musí byť zahrnutá do základu dane vo výške daňového odpisu (4 000 €) a súčasťou výsledku hospodárenia je zúčtovaný výnos (dotácia) vo výške 6 000 €, základ dane sa zároveň zníži o 2 000 € (položka znižujúca výsledok hospodárenia na r. 290 daňového priznania).
V rokoch 2023 a 2024 spoločnosť uplatňuje už len daňový odpis, o odpise a výnose zo zúčtovania dotácie neúčtuje vo výsledku hospodárenia. Základ dane sa zníži o uplatnený daňový odpis v sume 4000 € (položka znižujúca výsledok hospodárenia) a zároveň sa základ dane zvýši o 4000 € (položka zvyšujúca výsledok hospodárenia - r. 180 daňového priznania).
Otázka č. 3 - Dotácia na odpisovaný majetok, ktorý sa účtovne odpisuje dlhšie, ako daňovo
Obchodná spoločnosť majetok obstaraný v januári 2017 vo výške obstarávacej ceny z poskytnutej dotácie (24 000 €) daňovo odpisuje 6 rokov (2017-2022) tzn. 4 000 € ročne a účtovne odpisuje 8 rokov (2017-2024) tzn. 3 000 € ročne. Akým spôsobom bude spoločnosť postupovať pri odpisovaní majetku obstaraného z poskytnutej dotácie a v akej výške počas doby odpisovania zahrnie dotáciu do základu dane?
Účtovné/zdaňovacie obdobie r. 2017 MD/D Suma v €
5. účtovný odpis majetku za účt. obdobie (2017- 2024) 551/081 3 000
6. rozpustenie dotácie počas doby odpisovania (2017 - 2024) 384/648 3 000
7. daňový odpis počas doby odpisovania podľa § 27 (2017- 2022) 4 000
Pri odpisovaní v rokoch 2017 až 2022 sú daňové odpisy vyššie o 1000 €, táto suma je položkou znižujúcou výsledok hospodárenia. Vzhľadom k tomu, že dotácia musí byť zahrnutá do základu dane vo výške daňového odpisu (4 000 €) a súčasťou výsledku hospodárenia je zúčtovaný výnos (dotácia) vo výške 3000 €, základ dane sa zároveň zvýši o 1 000 € (položka zvyšujúca výsledok hospodárenia - r. 180 daňového priznania).
V rokoch 2023 a 2024 spoločnosť neuplatňuje daňový odpis, pričom súčasťou výsledku hospodárenia je zaúčtovaný odpis (3 000 €) a zúčtovaná dotácia (3 000 €), o tieto sumy sa upraví základ dane (úprava sa premietne na r. 150 alebo r. 250 daňového priznania a na r. 290 daňového priznania).
Otázka č. 4 - Zahrnutie dotácie do základu dane, ak bol majetok obstaraný až v roku nasledujúcom po roku, v ktorom bola prijatá
Ako postupovať v prípade, keď podľa podmienok poskytnutia dotácie (podpory alebo príspevku) je dotácia poskytnutá napríklad v r. 2018 a hmotný majetok bol obstaraný až v r. 2019?
Aj keď dotácia bola priznaná a prijatá na bankový účet v r. 2018, podľa § 17 ods.3 písm. f) zákona o dani z príjmov bude súčasťou základu dane až od r. 2019, teda od roku v ktorom sa obstaral a zaradil do používania predmetný majetok až do skončenia jeho odpisovania.
Otázka č. 5 - Zahrnutie dotácie do základu dane, ak bola prijatá až v roku nasledujúcom po roku, v ktorom bol obstaraný majetok
Ako postupovať v prípade, keď podľa podmienok poskytnutia dotácie (podpory alebo príspevku) je majetok obstaraný napríklad v r. 2018 a dotácia poskytnutá až v r. 2019 ?
Ak podľa podmienok poskytnutia dotácie (podpory, príspevku) je dotácia poskytnutá až v nasledujúcom zdaňovacom období (2019), v ktorom bol hmotný majetok obstaraný (2018) možno postupovať tak, že časť dotácie zodpovedajúca daňovému odpisu hmotného majetku za zdaňovacie obdobie, v ktorom bol majetok obstaraný sa zahrnie do základu dane :
celá v roku poskytnutia dotácie
rovnomerne počas zostávajúcej doby odpisovania
podobný postup sa použije aj v prípade, ak daňovník v roku, v ktorom obstaral hmotný majetok preruší odpisovanie podľa § 22 ods. 9 zákona o dani z príjmov, pričom v odpisovaní bude pokračovať v nasledujúcich zdaňovacích obdobiach, v ktorých sa do základu dane vo výške uplatnených odpisov zahrnie aj dotácia, resp. jej pomerná časť.
Otázka č. 6 - Dotácia na odpisovaný majetok a základ dane u daňovníka predávajúceho podnik alebo jeho časť.
V rámci predaja podniku došlo k prevodu dlhodobého HM, na obstaranie ktorého bola v minulosti poskytnutá daňovníkovi predávajúcemu podnik dotácia. U ktorého daňovníka (predávajúceho alebo kupujúceho) a akým spôsobom zahrnúť do základu dane zostávajúcu časť dotácie poskytnutej na obstaranie HM pri predaji podniku ?
V súlade s §17a ods.3 zákona o dani z príjmov upraví daňovník predávajúci podnik výsledok hospodárenia zistený v účtovníctve pri odpisovanom majetku o rozdiel vzniknutý medzi zostatkovou cenou zistenou v účtovníctve a daňovou zostatkovou cenou. V zdaňovacom období, v ktorom dôjde k predaju podniku alebo jeho časti, daňovník predávajúci podnik vyradí majetok obstaraný z dotácií a do základu dane zahrnie dotáciu do výšky daňovej zostatkovej ceny tohto majetku. Tento daňovník súčasne u praví základ dane o rozdiel medzi účtovnou zostatkovou cenou a daňovou zostatkovou cenou, ako aj o rozdiel medzi výškou dotácie účtovanej do výnosov a výškou dotácie zahrnutej do základe dane podľa § 17 ods.3 písm. f) zákona o dani z príjmov.
»Dotácie z pohľadu zákona o dani z príjmov
»Prevádzkové dotácie a základ dane
»Príspevky z úradu práce a základ dane